paragraph_text: SMS* Erzherzog Franz Ferdinand, austro-ugarski predreadnought bojni brod klase Radetzkog stavljen u službu Austro-ugarske ratne mornarice 5. lipnja 1910. godine. Imenovan je po nadvojvodi Franji Ferdinandu. Kao prvi brod svoje klase koji je izgrađen, prethodio je Radetzkomu više od šest mjeseci. Njezino naoružanje uključivalo je četiri topa od po 30,5 cm u dvjema istovjetnim turelama i osam topova od po 24 cm u četirima istovjetnim turelama.